23. schôdza NR SR - 11.deň - B2. popoludní
Dátum: 2024-12-10
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

72-2 Zahŕňa nielen aktuálny stav, ale aj situácie, pri ktorých existuje potenciálna hrozba, že taký stav nastane v budúcnosti, okrem iného tam patrí aj nedostatok personálu. Tak teraz otázka, že či táto krízová situácia vnikla nezávisle od vôle vášho kabinetu, keď to tak poviem, pretože mám taký pocit, že tento kabinet túto situáciu vyvolal. Takže z tohto pohľadu by sa malo na to pozerať, že môžete za túto celú situáciu, celá vaša vláda, a teda, žiaľ, teda s vami na čele. V každom prípade, pokiaľ by ste tvrdili, že to tak nie je, tak potom sa pýtam, predstavte si, že nejaký riaditeľ nemocnice, menšej nemocnice, má tam pár oddelení a, samozrejme, na tých pár oddeleniach má pár kľúčových lekárov, ktorí mu odborne garantujú tie oddelenia, to je bežný prípad tých menších nemocníc. Pokiaľ, a to býva problém práve v tých súkromných nemocniciach, by mal záujem do tejto nemocnice nastúpiť aj niekedy nejaký ďalší lekár, ktorý by mal záujem v nej pracovať, tak sa môže stať, že práve z dôvodu toho, že daná nemocnica už ďalší úväzok nechce, ho neprijme. V tomto prípade presne odborári navrhovali, že takýto riaditeľ nemocnice by sa mal z takéhoto skutku aj byť ochotný trestnoprávne zodpovedať, pretože pokiaľ nie sú splnené v jeho nemocnici normatívy, tak by mal mať povinnosť takéhoto potencionálneho uchádzača prijať. Ale, samozrejme, je to logické, on tú povinnosť nemá. Pokiaľ títo kľúčoví odborníci si jedného dňa povedia, že v tej nemocnici sa nadrú jak kone, majú lepšie ponuky, dajú výpovede, tak zrazu si riaditeľ uvedomí, že ale mne sa to tu tým pádom rozpadne a môžem rovno tri oddelenia zavrieť. Vznikne mimoriadna situácia. A pokiaľ je to riaditeľ váš nominant, tak sa môže veľmi ľahko stať, že tá vláda by aj kľudne mohla rozhodnúť, že urobí mimoriadnu situáciu na ten-ktorý okres, v ktorom je táto nemocnica a dotyční lekári, ktorí by už možno aj mali dohodnuté, kam pôjdu ďalej pracovať, pretože sú dlhodobo nespokojní s vedením tej nemocnice, nebudú môcť odísť. No určite uznáte, že toto nie je dobré, takýmto spôsobom riešiť, ale tento zákon by presne takéto niečo umožňoval. Ďalej je v tom zákone zadefinované, že mimoriadna situácia môže byť podľa návrhu vyhlásená aj na základe sociálnych faktorov alebo iných faktorov, otázka stojí, aké sú to sociálne a iné faktory. To je naozaj podľa mňa zásadná otázka, pretože ináč nevieme presne, za akých situácií vláda môže túto mimoriadnu situáciu vyhlásiť. No, ďalej sa odborári obávajú, že zvolený postup novelizácie zákonov vytvára precedens aj pre iné činnosti v spoločnosti, a dokonca nesúhlasia s konštatovaním predkladateľa, že tento návrh zákona je v súlade s Ústavou Slovenskej republiky, a preto nás vyzývajú, všetkých poslancov Národnej rady, aby sme v navrhovanej podobe zákon určite neschválili. Takže toľko zo stanoviska Slovenského odborového zväzu zdravotníctva a sociálnych služieb, pána Szalaya a pani Ing. Pochybovej. Čo sa týka odborárov, ja som si zo záujmom prečítal 19 bodov, o ktorých ste hovorili, ktoré vám teda prišli údajne v nedeľu večer, ja vám to verím. Na druhej strane, keď som si prečítal týchto 19 bodov, tak ja si myslím, že je to úplne jasné, že pokiaľ by sa podarilo týchto 19 bodov naplniť, máte po kríze. Ja tomu naozaj úprimne verím, a dokonca ja budem veľmi rád, keby sa týchto 19 bodov teraz do konca roka čo najrýchlejšie riešilo. Sú to body, ktoré, keď sa poradí vyjednať zo strany Lekárskeho odborového zväzu, tak sa zdravotníctvo určite pohne míľovým krokom dopredu. A sú to veci, keďže my už nejaký ten rok v tom zdravotníctve sa pohybujeme, si myslím, a dokonca musím povedať, myslíme aj za náš klub, že sa o nich už hovorí minimálne od memoranda roku 2022, teda nie sú to nejaké vystrelené body úplne niekde mimo, že by si vymysleli odborári nejaké úplne nové, extra nové požiadavky. Skôr jasne definujú, čo si myslia, že sa v danej situácii môže reálne urobiť. Akým spôsobom môžte zabezpečiť dostatočné financovanie koncových štátnych nemocníc, na ktoré sme všetci odkázaní a na ktoré sú odkázané aj tie malé nemocnice, ktoré v súčasnosti dostávajú na jeden hospitalizačný prípad lepšie platby ako práve tie koncové veľké nemocnice. Pretože tam keď sa skomplikuje nejaký pacient, ten pacient pôjde kam? Pôjde to tej koncovej štátnej nemocnice. A paradoxne tie malé nemocnice, keďže optimalizovali, a to súkromníci robia, si povedzme, tak, samozrejme, na základe prospektívnych rozpočtov, ktoré mali, sa snažili robiť tak málo, aby ešte tú platbu dostali, teda nejakých 80 % výkonov, ktoré mali zakontrahované. Zároveň tým pádom dostali platbu, ktorá by mala zrkadliť 100 %, a tým pádom ministerstvo zdravotníctva konštatuje, že tieto malé nemocnice dosahujú až 23 % maržovosť. V niektorých prípadoch, práve v nemocnici Svet zdravia viem určite, že to tak funguje, že tie zisky niekedy tie nemocnice reálne nevykážu, pretože sa to robí tzv. management fee, keďže sú tie nemocnice v sieti, tak riaditeľ nemocnice, ktorý sa snaží mať čo najlepší hospodársky výsledok, dostane potom ku koncu roka sumárnu faktúru za práve takéto nejaké, za nejaký poplatok, za manažovanie jeho nemocnice v rámci tej veľkej siete. To sa vyfakturuje, no a potom, samozrejme, tieto peniaze, to je vlastne čistý zisk, tie potom odchádzajú na Cyprus do tých schránok, ktoré sme tam videli, a to sú potom peniaze, ktoré, z ktorých môžu dividendy čerpať akcionári, ktorí tieto nemocnice prevádzkujú. Takže naozaj ten problém s financovaním je enormný. Trebalo ho dávno riešiť, riešili ho aj tie vlády pred vami a teraz vy tu máte v bode 2 reálny návod, čo už som vám tu raz rozprával, že je tu vyhláška ministerstva zdravotníctva, ktorou sa ustanovuje minimálna celková suma z celkovej sumy výdavkov, určenej na zdravotnú starostlivosť v rozpočte pre jednotlivé zdravotné poisťovne na rok. A vy tú vyhlášku si môžte zadefinovať tak, ako potrebujete, pretože zákon jasne nehovorí, ako má byť zadefinovaná, ale treba ju urobiť tak, aby poisťovne boli povinné tieto sumy, a teda tú vyhlášku následne aj urobiť. Tým pádom viete veľmi efektívne sa s odborármi dohodnúť, pretože uvidia, že vo vyhláške je suma, ktorá pokryje reálne náklady nemocníc. A to, že od vás chcem niečo alebo že nechcem niečo nemožné, to sa napríklad mne podarilo, keď som bol minister v roku 2020. Ja som sa dohodol s vládou, ktorej sme transparentne ukázali hospodárenie nemocníc, dohodli sme sa na oddlžení, tie nemocnice, ktoré sa zapojili do oddlženia, dokonca nemohli generovať ďalšie dlhy na sociálnom a zdravotnom poistení svojich zamestnancov, no a následne som vybavil na ďalší rok, keď sa mala to centrálne riadenie nemocníc a tá reforma postupne pretavovať do praxe, 120 mil. eur naviac práve preto, aby netvorili ďalšie dlhy. A toto je to, čo odborári od vás chcú, aby ste zastavili zadlžovanie tých koncových nemocníc na budúci rok a dá sa to urobiť veľmi jednoducho opäť, cez túto vyhlášku. Ja som to vtedy ešte nemohol urobiť, pretože ja som vedel tie peniaze iba naliať do kapitoly ministerstva zdravotníctva a potom to nemocniciam dávať cez kapitálové výdavky, čo bolo relatívne dosť zložité. Vy to teraz viete krásne efektívne urobiť práve cez toky, cez zdravotné poisťovne. To, že sa systém DRG výrazne posunul a opäť máte oveľa lepšiu pozíciu, ako som mal ja. Ja keď som prišiel na ministerstvo, DRG neexistovalo v podstate. Bolo na Úrade pre dohľad nad zdravotnou starostlivosťou, kde sa tomu v podstate nikto nevenoval a bolo jasné, že nikdy nebude. Preto sme DRG prehodili na ministerstvo zdravotníctva, nasadili sme tam ľudí z Nemecka, ktorí mali skúsenosti s nemeckým systémom, keďže tento je, naše je do veľkej miery práve inšpirované nemeckým systémom DRG, a začalo sa na ňom systematicky pracovať. Myslím, že Angeliku Szalayovú tam dodnes máte, my sme ju vtedy prijali na túto pozíciu, pretože ona, čo sa týka DRG veľmi dobre rozumela, aj čo sa týka tých slovenských podmienok. Teraz v podstate je DRG hotové a môže sa implementovať. Takže to, že chcú odborári do toho vidieť, však vy ste nakoniec im to uznali, bol tu návrh zákona, tak aby boli v komisiách, ktoré DRG budú sledovať a zavádzať v nemocniciach, podľa mňa úplne logický argument, a zároveň logická požiadavka. Ministerstvo financií to isté. Myslím si, že tam nie je problém im nevyhovieť, ibaže by ste nejakým spôsobom chceli vysvetľovať prečo nie a dohodnete sa s nimi. Ale ja si myslím, že v tejto veci, ja sa stotožňujem s ich návrhom. Keď pôjdem ďalej, tak čo sa týka zverejňovania údajov, to je podľa mňa úplne jasná vec, nič také zložité. Povinnosť všetkých zdravotných poisťovní každý mesiac... Pozrite sa, pán minister, vy to teraz môžte urobiť a budeme mať všetci kľud a pokoj. Však ako, prečo ste to neurobili? Pýtajte sa pani ministerky Dolinkovej, potom sa pýtajte pána Palkoviča, ktorého máte na úrade, prečo sa to neurobilo. Pýtajte sa ministra Lengvarského, keď môžte, a to som vám vymenoval troch, štyroch ministrov pred vami. Ja som bol, ja som nebol vo vláde, člen vlády, ja som tu sedel v parlamente. A áno, ja som vtedy nebol ani člen tej strany, mimochodom, bol som len odborník. Takže, pán minister, zbytočne to tu idete hádzať na mňa, však teraz vy máte ten zemiak, vy ste si to zobrali, vy ste si to zobrali, tak, prosím vás, ukľudnite verejnosť a tieto veci doriešte. Však ako, ja si nemyslím, že je to niečo zložité. Pán minister, prosím vás, však prečo sa vyhovárate, že sa nedá, keď tuná je jasné, že sa dá. Toto keď sa splní, ja som presvedčený, že budete mať na stole veľmi rýchlo dohodu a nemusíme k tomuto zákonu, ktorý tu vôbec dneska ideme teraz prerokovávať a pravdepodobne vaši poslanci za to zahlasujú, vôbec ani sme k nemu nemuseli prísť, ani sme nemuseli takýmto spôsobom jatriť celú tú situáciu. Keby náhodou došlo k tomu, že tento zákon sa má uplatniť v praxi, však to si podľa mňa asi nikto snáď neželá, však to by malo katastrofálne následky pre celé zdravotníctvo. Katastrofálne následky, keby ste sa nedokázali dohodnúť. Ja tu teraz stojím preto, pretože si myslím, že dohoda existuje a dá sa s odborármi dohodnúť a dohodli sa s nimi predtým predchádzajúce vlády. Dokázali to. Ja verím, že sa dokážete dohodnúť s nimi aj vy a nebudeme musieť absolvovať 1. januára platnosť tohto zákona, ktorý osobne ja tiež považujem za veľmi, veľmi sporný. Ďakujem pekne.